Covid-19: Toegang tot hooggeregshowe beperk | Maroela Media
Mense wag Dinsdag in 'n ellelange tou om toegang tot die hooggeregshof in Pretoria te kry. Toegang word weens Covid-19 beperk.
Gautengse regter-president Dunstan Mlambo het Maandag 'n direktief uitgevaardig dat slegs regters en hofbeamptes wat dringende sake of sake wat reeds op die hofrol geplaas is, moet hanteer, toegang tot hooggeregshowe in die provinsie sal verkry. Dit is om die verspreiding van Covid-19 te beperk.
Mlambo se besluit kom na pres. Cyril Ramaphosa Sondagaand 'n ramptoestand weens die uitbreking van Covid-19 afgekondig het. Streng maatreëls om die verspreiding van die nuwe koronavirus te beperk, geld dus nou ook by howe.
Die bepalings geld voorlopig tot 14 April, wanneer die nuwe hoftermyn begin.
'n Ellelange ry het Dinsdagoggend om die hooggeregshof in Pretoria gekronkel waar regslui en lede van die publiek gewag het om toegang tot die gebou te kry. Veiligheidsbeamptes het seker gemaak diegene wat die hof wil binnegaan, voldoen wel aan die nuwe bepalings.
Ingevolge die bepalings mag "geen regspraktisyn, bode of lid van die publiek 'n hofgebou binnegaan om 'n nuwe saak te liasseer nie".
Mlambo het ook alle lede van die publiek verbied om hofsake, siviel of strafregtelik, as toeskouers by te woon. Slegs regslui, getuies en beskuldigdes word toegelaat.
Die regter-president het regslui gevra om op uitsteldatums ooreen te kom. In sake wat weens die voorskrifte uitgestel is, kan die regter-president later genader word vir 'n bespoedigde, nuwe hofdatum.
Indien moontlik, moet regslui per e-pos met die registrateur se kantoor korrespondeer.
Regters wat nie in dié tyd hofsittings behartig nie, moet in die tyd ook van die huis af werk, het Mlambo beveel.
Waar individuele sake bestuur moet word, sal dit telefonies of via Skype tussen die betrokke partye en 'n regter gedoen word.
Mlambo het ook afdelingshoofde opdrag gegee om te bepaal wat die minimum getal algemene hofwerkers is wat vir diens moet aanmeld om te verseker die hof kan steeds na behore funksioneer.
Leeu wat geskiet is, het dalk TB gehad
Hulle mag die die hof binne gaan nie, maar staan in lang tou om die hof. Daar mag ook nie meer as 100 mense bymekaar kom nie. Nou wat is die veskil? Ek kan maar net.lag vir hierdie absurditeit. Mense is besig om mal te word!